Mutual fund Society
กองทุนรวม ประจำวันศุกร์ที่ 23 ก.ย. 2554
23 ก.ย. 2554

กองทุนรวม ประจำวันศุกร์ที่ 23 ก.ย. 2554
โดย..แฟมิลี่ โนฮาว 
หุ้นไทยวานนี้เกิดอาการ Panic Sell ดัชนีระหว่างวันปรับตัวลดลงมากกว่า 35 จุด หลุดระดับ 1,000 จุด ไปแล้ว ทั้งที่ปัจจัยพื้นฐานเศรษฐกิจโดยรวมและผลดำเนินงานของ บจ.ยังไม่ได้มีอะไรเปลี่ยนแปลงอย่างมีนัยสำคัญมากนัก .
และในวันก่อนหน้านั้น นักลงทุนต่างประเทศก็เพิ่งเข้าซื้อแม้จะมีวอลุ่มจำนวนน้อยก็ตาม 
จึงเป็นเรื่องชัดเจนว่า อาการ Panic วานนี้เป็นประเด็นปัจจัยเศรษฐกิจโลก โดยเฉพาะสหรัฐและสหภาพยุโรปล้วนๆ 
ซึ่งดูเหมือนตลาดจะไม่ปลื้มกับมาตรการ Operation Twist ที่เป็นการใช้เงิน 4 แสนล้านเหรียญสหรัฐ ไปซื้อพันธบัตรระยะยาว ลดสัดส่วนการถือครองพันธบัตรระยะสั้นลง หวังผลกดให้อัตราดอกเบี้ยระยะยาวลดลง 
 นอกจากนี้มูดี้ส์ยังปรับลดอันดับความน่าเชื่อถือของธนาคารรายใหญ่ในสหรัฐ ไม่ว่าจะเป็นแบงก์ออฟอเมริกา เวลส์ฟาร์โกแบงก์ และซิตี้กรุ๊ป สะท้อนภาพความเสี่ยงเศรษฐกิจสหรัฐมีมากขึ้น 
กองทุนรวมบ้านเราโดยเฉพาะกองทุนหุ้นระยะยาวได้รับผลกระทบด้วยแน่ แต่หากมองเป็นจังหวะดี ก็เข้าซื้อได้ในช่วงนี้ เพราะยังไงต้องซื้อเพื่อใช้เป็นส่วนลดหย่อนภาษี 
ส่วนกองทุนออกใหม่ช่วงนี้ บลจ.เกียรตินาคิน โดย ดร.ศุภกร สุนทรกิจ กรรมการผู้จัดการ บอกว่า เปิดขายกองทุนเปิดเคเค แอ็กทิฟ อิควิตี้ ฟันด์ เน้นบริหารพอร์ตเชิงรุก ขาย IPO ถึงวันที่ 21 ก.ย. 
ส่วน บลจ.วรรณ ได้ฤกษ์ออกอีทีเอฟทองคำชื่อ กองทุนเปิดไทยเด็กซ์ โกลด์ อีทีเอฟ ลงทุนในทองคำแท่งมาตรฐานความบริสุทธิ์ไม่ต่ำกว่า 99.50% ขาย IPO ถึงวันที่ 30 ก.ย. ส่วนกองทุนเปิดตราสารหนี้ อายุ 6 เดือน ขาย IPO ถึงวันที่ 26 ก.ย.
หันไปดูกองทุนทองคำบ้าง บลจ.เอ็มเอฟซี ออกแคมเปญจัดหนัก ซื้อ LTF &amp; RMF ช่วงปลายปี มอบหน่วยลงทุนของกองทุนเปิด IGold และกองทุนเปิด MMM ให้ (ตามเงื่อนไข) 
พร้อมมองมุมบวกเศรษฐกิจโลกเติบโตชะลอตัวลงเป็น Slow Growth ส่วนเศรษฐกิจไทยเติบโต 4% ในอัตราปกติ และคาดหมายกำไร บจ.ปีนี้ขยายตัว 18-20% ส่วน P/E Ratio อยู่ที่ 13 เท่า ต่ำกว่าค่าเฉลี่ยของดัชนีในเอเชีย นักลงทุนท่านใดสติดี จิตใจแข็งแกร่ง เชิญช็อปให้กระจาย!!